Skoleforvaltningen i Aalborg ændrer nu holdning. De betaler selv regningen på 155.000 for en rapport af ledelse på Gl. Hasseris Skole.

Samtlige syv medlemmer af skolebestyrelsen på Gl. Hasseris Skole valgte i går at trække sig fra tjansen. De er utilfredse med, at skolen skal betale 155.000 kroner for at få undersøgt ledelsen på krav fra Skoleforvaltningen. Men den beslutning vækker langt fra glæde i forvaltningen. De påtager sig derfor selv regningen i håb om, at skolebestyrelsen vil blive siddende. Det oplyser P4 Nordjylland. - Vi kan som forvaltning ikke leve med, og det kan skolen heller ikke, at det er så stort et spørgsmål og at vi skal have en konflikt om de penge. Det ville være almindelig praksis. Men vi vælger at træffe en anden beslutning for at kunne komme videre i et konstruktivt samarbejde om denne sag, siger skolechef Lone Vestergaard til P4 Nordjylland. Lone Vestergaard vil kontakte forældrene og håber dermed, at hun kan ændre deres beslutning. Den uafhængige konsulentrapport kommer i kølvandet på en større forældreutilfredshed med ledelsen samt voldsomt fald af antal elever i de seneste to år.